Правительствэм и комиссэм и зэIущIэу Медведев Д. А. иригъэкIуэкIам щыжаIащ КъБР-м узыншагъэр хъумэнымкIэ и IэнатIэм зиужьу зэрыхуежьар
КIуэкIуэ Юрий дыгъуасэ хэтащ икIи къыщыпсэлъащ Кавказ Ищхъэрэ федеральнэ округым и социально-экономикэ зыужьы-ныгъэмкIэ Правительствэм и комиссэм Мэхъэчкъалэ щригъэкIуэкIа зэIущIэм. Абы щытепсэлъыхьащ Кавказ Ищхъэрэм и щIыналъэм узыншагъэр хъумэнымкIэ IэнатIэм зыщегъэужьыным.
ЗэIущIэр къызэIуихащ икIи иригъэкIуэкIащ Урысей Федерацэм и Правительствэм и УнафэщI Медведев Дмитрий. Премьер-министрым, федеральнэ министерствэхэмрэ ведомствэхэмрэ я унафэщIхэм, щIыналъэхэм я Iэтащхьэхэм IэнатIэм и щытыкIэр куууэ зэпкърахащ икIи хэхауэ къагъэлъэгъуащ демографие щытыкIэр зэтегъэувэжын, технологие лъагэхэр зи лъабжьэ медицинэ дэIэпыкъуныгъэр хуэныкъуэ псоми къагъэсэбэпы-нымкIэ Iэмалхэр къызэгъэпэщын, зи IэщIагъэм хуэIэзэ лэжьакIуэхэр гъэхьэзырын зэрыхуейр.
Урысейм узыншагъэр хъумэнымкIэ и министр Скворцовэ В. И. къыхигъэщхьэхукIащ Къэбэрдей-Балъкъэрыр «пэублэ медицинэ Iуэху-щIапIэхэр зыхурикъу щIыналъэу» зэрыщытыр икIи цIыхухэр хущхъуэхэмкIэ тэмэму къызэгъэпэщынымкIэ щIыналъэ нэхъыфIитIым языхэзу къызэралъытэр. Мы Iуэхур егупсысауэ къызэрызэрагъэпэщам и фIыщIэкIэ сымаджэхэм хущхъуэхэр и зэманым къыIэрыхьэу хуежьащ икIи а хущхъуэхэм я уасэхэм кIэрыхуащ мы IэнатIэм хущхъуэ щэныр мылъку хэкIыпIэ зыщIахэр зэрыхагъэкъэбзыкIам и фIыщIэкIэ.
«Бюджетым и IэнатIэ псоми къыхэкI ахъшэр нэхъ зэгъэзэхуа хъун икIи хущхъуэхэм я уасэр дэмыуеин папщIэ ахэр централизованнэу къэщэхун хуейщ. Апхуэдэ хабзэм нобэм ирихьэлIэу нэсу теувар Къэбэрдей-Балъкъэрымрэ Ставрополь краймрэ я закъуэщ», — жиIащ министрым.
ЗэIущIэм къыщыщыпсалъэм КIуэкIуэ Ю. А. къытеувыIащ IэнатIэм и мылъку-техникэ лъабжьэр гъэбыдэным пыщIа Iуэхухэм. Экономикэм и щытыкIэр иджыпсту зэкIэлъыкIуэ дыдэу къыпхуэлъытэнукъым, ауэ абы щхьэкIэ къэмынэу дэIэпыкъуэгъу псынщIэмкIэ станцхэм я санитар транспортыр иужь-рей илъэситIым къриубыдэу процент 70-кIэ къагъэщIэрэщIэжащ, узыншагъэр хъумэнымкIэ IэнатIэм и IуэхущIапIэ инхэр ящI, къуажэхэм фельдшер-акушер пунктхэр щаухуэ. Гулъытэ хэха хуащI зи IэщIа-гъэм хуэIэкIуэлъакIуэ дохутырхэр егъэджэным, медицинэ центр лъэщхэм ядэлэжьэным.
Нэхъ зэфIэкIышхуэ зыбгъэдэлъ IэщIагъэлIу къэралым щыIэхэр республикэм къакIуэурэ лекцэхэм къыщоджэ, я лэжьэкIэм апхуэдэ зэIущIэхэм кърихьэлIэхэр щыгъуазэ ящI.
А псоми къадэкIуэу, къыхигъэщхьэхукIащ КIуэкIуэ Юрий, гугъуехьхэр иджыри мащIэкъым икIи ахэр илъэс гъунэгъухэм къриубыдэу къызэнэкIыным федеральнэ центрым щIыгъуу елэжьын хуейщ.
КъБР-м и Iэтащхьэмрэ Правительствэмрэ я
пресс-IуэхущIапIэ.
